## Odluka o izmjenama i dopunama Odluke o Uredu predsjednika Republike Hrvatske

### NN 30/2010 (5.3.2010.), Odluka o izmjenama i dopunama Odluke o Uredu predsjednika Republike Hrvatske

PREDSJEDNIK REPUBLIKE HRVATSKE

699

Na temelju odredbe članka 106. Ustava Republike Hrvatske, donosim

ODLUKU

O IZMJENAMA I DOPUNAMA ODLUKE O UREDU PREDSJEDNIKA REPUBLIKE HRVATSKE

Članak 1.

U Odluci o Uredu predsjednika Republike Hrvatske (»Narodne novine«, broj 80/00, 06/04 i 54/05) u članku 2. stavku 1. riječi: »predsjednik Republike« zamjenjuju se riječima: »Predsjednik Republike«.

Članak 2.

U članku dodaje se novi stavak 3. koji glasi:

»Obavljanje pojedinih stručnih i tehničkih poslova Ured može povjeriti pravnoj osobi registriranoj za djelatnost koja se odnosi na te poslove u skladu s propisima koji uređuju javnu nabavu.«

Članak 3.

U članku 3. dodaje se novi stavak 4. koji glasi:

»Pojedini poslovi koji se obavljaju u Uredu mogu se na temelju ugovora o djelu autorskog ili drugog odgovarajućeg ugovora povjeriti pružateljima stručnih usluga izvan državne službe u skladu s propisima kojima se uređuju obveznopravni odnosi ili volonterima u skladu sa zakonom.«

Dosadašnji stavci 4. i 5. postaju stavci 5. i 6.

Članak 4.

Članak 4. mijenja se i glasi:

»Članak 4.

Za obnašanje savjetodavnih poslova iz članka 2. Odluke, Predsjednik Republike imenuje i razrješava savjetnike Predsjednika Republike, zamjenike i pomoćnike savjetnika Predsjednika Republike.

Savjetnici Predsjednika Republike, zamjenici i pomoćnici savjetnika Predsjednika Republike odgovaraju Predsjedniku Republike i predstojniku Ureda za praćenje stanja i izradu prijedloga djelovanja u određenom im području.

Savjetnici Predsjednika Republike s predstojnikom Ureda koordiniraju svoje djelovanje i planiraju nužnu potporu Predsjedniku Republike.

Predsjednik Republike može imenovati povjerenika i tajnika za određeno stručno područje, koji, u pravilu, ne zasnivaju radni odnos u Uredu. Povjerenik i tajnik za određeno stručno područje za svoj rad odgovaraju Predsjedniku Republike i predstojniku Ureda.

Predsjednik Republike može iz redova istaknutih stručnjaka u pojedinom području imenovati posebnog savjetnika radi obrade određenog stručnog područja, bez zasnivanja radnog odnosa.

Osim posebnog savjetnika iz stavka 5. ovoga članka Predsjednik Republike može iz redova istaknutih stručnjaka u pojedinom području imenovati posebnog koordinatora radi obrade određenog specijalnog područja, bez zasnivanja radnog odnosa.

Predsjednik Republike može osnivati stručne savjete te druga savjetodavna i radna tijela radi davanja stručnih mišljenja i prijedloga. Članove tih tijela imenuje i razrješava Predsjednik Republike. Aktom o osnivanju utvrđuje se djelokrug i način rada stručnog savjeta te drugih savjetodavnih i radnih tijela.«

Članak 5.

U članku 5. u stavku 3. riječi »odnosno postavlja« brišu se.

Članak 6.

U članku 6. stavku 1., 2., 3, i 4. ispred riječi »tajnika« dodaje se riječ »glavnog« u odgovarajućem padežu.

Članak 7.

Članak 7. mijenja se i glasi:

»Članak 7.

Predsjednik Republike, pored dužnosnika iz članka 4., 5. i 6. Odluke imenuje i razrješava tajnika Ureda, pročelnike odjela i kabineta, njihove pomoćnike i pobočnika Predsjednika Republike, radi obnašanja stručnih i administrativnih poslova.

Osobe iz stavka 1. ovoga članka za svoj rad odgovaraju Predsjedniku Republike i predstojniku Ureda.«

Članak 8.

Ova Odluka stupa na snagu danom objave u »Narodnim novinama«.

Klasa: 020-01/10-01/01
Urbroj: 71-05-03/1-10-1
Zagreb, 2. ožujka 2010.

Predsjednik
Republike Hrvatske
prof. dr. sc. Ivo Josipović, v. r.

Odluka, NN 30/2010-699